정조 9년 · 목
領議政徐命善曰。朝參日。以金斗默削逸事。有所仰陳。而旣承考例以奏之命。適見臺閣故事。曾在先朝。李養源。以泰耈之連姻。大司諫李潭。有請削蒙允之例。連姻猶然。況至親乎。予曰。連姻則旣有應避之規。宜其如此。而至若應坐外親屬。則係是法外矣。凡係夏賊一款。豈有靳惜之事。而七寸親之連累。終是法外。蓋隄防雖不可不嚴。而亦豈有擧一姓合一族。而盡廢盡枳之理乎。斬草除根。固不容緩。而應坐連累。自有定限。予所靳持。非爲惜一斗默也。亦非顧藉山林也。旣無襯合之規例。創用法外之刑政。則開棘之慮。實關後弊。予之所見。斷斷若是。且以斗默言之。渠若有一分向善之心。其腐心痛骨。當倍他人。今若不計其遠近。不問其淑慝。而徒以惡逆之親屬。驅之於枳塞之科。則雖或有憤痛之心懲討之意者。而其將末由以見售也。朝廷之處事。豈容如是乎。命善曰。臣等旣以适。雲之例仰請矣。今若有适雲之七寸。則豈可從官乎。予曰。致雲之七寸。果無從官者乎。諸宰中有或聞知者仰奏。僉曰。致雲七寸之有從宦者。實未聞知矣。予曰。此適然矣。而予之所難者。不遵有限之法。以啓無前之規。則漸染延累。殆無完人矣。雖今日在朝而淸顯者。若或有一人之犯罪。則亦將擧一族而盡枳之乎。至若斗恒之處分。固非可爭之事。而尙此相持。故斗恭英材。亦未施應坐之律。此豈成說。斗恒事。從近將順。則英材等所請。卽當允許矣。命善曰。斗恒事。尤非奉承之事。而如是相持。實不勝悶然矣。左議政洪樂性曰。今承下敎。大哉王言。實不勝欽仰攢歎。大經大法之外。又創無前之法。似非朝廷美事。至若夏賊之窮凶極惡。實是前古所未有之變。故有此仰請者矣。予曰。近日朝象。上下不得相孚。氣味不得相合。卿等所事。雖有粗跡之可見。而予之用心。無以表著於外矣。卿等親密者。猶尙如此。中外聽聞。何以無疑乎。以此之故。都政入侍。眷眷於吏判而使之疏通者此也。然疏通之說。亦非好箇題目。槪當枳而枳者。非所可論。而不當枳而枳者。方謂之疏通。則當初枳塞。抑何故也。譬如道學不明。而經學之名出矣。疏通之說。姑且寘之。近來事。實無可爲之道。誠甚泄泄矣。命善曰。誠如聖敎。此莫非臣等不忠不誠。未格天心之致也。樂性曰。從古亂逆何限。而未有若夏賊。故前後治逆。擧皆依法。而今番以加一等仰請者也。而今於斗恒。則反減一等。而尙未蒙允。實皆臣等不誠之罪也。予曰。免坐者之爲奴。是加一等。而今謂減等何謂也。命善曰。斗恒若不出繼。在法當斬。而旣減一等。故擬以處絞者。政是當律。非所加等也。予曰。此事亦涉支離。若果將順。則可無相持之弊矣。當初發端時。若能博古可據之明證。以請襯合之律名。則豈有上下相持之歎。而刑法無界。聽從無據。朝廷擧措。漸歸乖當之科。將何以悅服人心乎。大抵法之有定限。如禮之有定制。蓋聖人制禮。以定三年之喪。則以孝子無窮之心。不敢踰制。今日卿等之請。固知出於憤迫之情。而其不可踰越則一也。予之此喩。雖不襯着。而國家用法。當如斬釘截鐵。卿等其能領會否。命善等曰。輿情所同。憂憤所激。有不可顧而仰請矣。予曰。人君之病。每在於低視群下。而低視之弊。有不可言。予豈不知此義。而近日朝廷。實無可觀。雖就政令事爲而言之。第一則言路杜塞。喑啞成俗。第二則天地之大德曰生。而近日朝廷之上。未聞有生生之論。而惟以殺殺爲爭。予則雖假以可爲之會。而卿等則以爲不可爲之時。沁泄架漏。無意懲創者。豈不慨然乎。予嘗謂夏賊出後。譬如經一大亂。君臣上下。少加淬勵。則不害爲一初轉移之機。而轉移固無論。世道之憂。反有甚焉。至有金鍾秀之事。而不得不有所處分矣。其後歲新。便屬一初之會。而朝參所請。不過金斗默削逸事也。次對所陳。不過林性運辭朝事也。以此擧措。播諸朝紙。見者其將何謂。此予所以朝參罷後。有終日不快之意也。然予之性稟。本自執拗。不能苟同。故世道至此。皆予自反之處。尙誰咎哉。命善曰。以臣等無狀之罪。致中朝憂歎之擧。實無可達之辭矣。惟願斥退臣等。更卜賢德。以幸國事焉。樂性曰。如臣無似。如是指導。實是大聖人善誨之德也。而只緣臣等之無狀。不能對揚。不任愧悚之極矣。予曰。予若聖人。豈使世道。至於如此乎。命善曰。上雖有聖人之德。在下之人。不得對揚故也。予曰。自今以後。卿等須加勵精。自己事則反求諸己。他人事則反求諸道。只從人情所同。則便是天理所在。惟以爵賞刑罰雙行不悖。爲主。至若用人之責。則專在兩銓。勸懲之道。亦惟在是。今日用人。果皆稱物情而協群心乎。亦加申飭好矣。命善曰。百爾思之。臣等實無堪承之望。惟願早賜斥退矣。樂性曰。如臣無似。猥叨非據。實無絲毫之補。從致僨誤之歎。如得眼高志大之人。寘之輔相之任。則國事世道。庶有可爲之道矣。予曰。予則以卿等爲得人。須勿辭巽。一以擔着世務。爲己任好矣。命善曰。以臣等綿薄之才。何以擔當乎。予曰。莫曰卿等之如此。予亦無擔當之望。從今以往。上下交勉則好矣。樂性曰。聖敎每以反躬爲諭。臣等尤無寘身之所也。予曰。諺不云乎。結者解之。今日世道。無異倒懸。卿等須思解之之方。無負予望。予言不再。命善曰。聖敎雖勤。而臣等無堪承之望矣。頃聞吏判。有欲一番筵稟之事云。今方入對。亦爲下詢於吏判。似好矣。予曰。吏判則未知有何所見。而若以用人言之。東銓所用。猶皆讀書之士。而至於西銓。則武弁取捨。尤當軫念矣。今日予言。不啻縷縷者。專出爲世道洞諭之意也。卿等其果諒之否。吏曹判書李命植曰。向日都政。伏承下敎。臣尙今頌歎。而大抵欲治其病者。先治其源。近年以來。世變層生。而治逆之道。每失太寬。此雖出於體天地生生之德。而至銓曹奉行之道。不可無隄防之嚴。故間或過於審愼。亦有一二年無端廢枳之人。此所以有近日疏通之議也。昔我　先朝陶鑄蕩平之時。一種自好者。不無歧貳之論。蓋以蕩平之名。非不盛矣。而混稱蕩平之際。或欠於明示好惡之方故耳。今之所謂疏通。亦猶是焉。不務乎痛快鋤治之道。惟惜其鎭安疏滌之名。則自歸於害公濟私。乖拂人心之歎矣。臣意則以爲當鋤治處。益加鋤治。當隄防處。益嚴隄防。而若夫無故見枳之人。則不必以疏通爲言。堂郞備員。務盡消詳。磨以歲月。漸次收用。則不必爲疏通之名。而自然有疏通之實矣。蓋宋載經之前後政事。內實行私。而外托疏通之名。故至於窮巷儒生輩。或有稱道。且其上疏。以外面驟看。則似或近可。而夷考裏面。則純是挾雜矣。予曰。卿言果好。足可謂先獲矣。鋤治隄防。固有其方。而疏通之稱。果非好語也。古或有擧沈滯之政。而近來所謂疏通。則實爲不好題目矣。然當疏而不疏。當通而不通。通一國言之。無累無罪而坐枳者。殆至十之七八。往古來今。寧有如許貌樣乎。卿所云磨以歲月者。固好矣。然丁酉以後。于今幾年。予意則非不惓惓於此。而終未見一分應效。此予所以爲世道慨然者矣。此意予於宋載經。以承旨入侍時。有詳言之者。大抵載經疏中所云云者。無非予筵敎。反以此謄諸疏章。今以疏通之名。渠欲兠攬枳塞之弊。歸之朝廷。爲其罪則可也。而若或懲於載經而一反其爲。則亦無幾於因噎而廢食乎。然載經之所爲疏通者。顚倒忙急。全無界限。以致世道之如此。予所以卿欲市恩掠美云者。實有意而發耳。今日適有言端。予當洞言。勿論卿與他人。凡居銓地而任世道者。勿創無於前之事。勿枳不當枳之人。精曰一心。擧措得宜。則上下之間。無一毫疑阻之端。規模自定。可使一世之人。曉然知此爲隄防。此爲疏滌矣。卿其念之。雖以宋姓言之。德相出後。宋姓一家。盡爲廢塞。今又因夏賊之事。而又將盡棄一金姓乎。命植曰。此則決不當如是矣。然則如金憙之無累者。亦豈可廢枳乎。予曰。卿言不然矣。爲金憙一人。欲用諸金。便亦非公議。命善曰。向日請對之筵。亦有所仰陳。而近日政目。無一開眼。蓋以當鋤治者。必先嚴明然後。始可行疏通之政故也。予曰。予之欲疏通者。非謂隄防之不嚴。卽指無端見枳者而言也。吏判果能體行否。命植曰。有關提防者。非所可論。而臣之所奏。亦謂無端廢枳者。當有次第甄用之擧故也。雖以先正臣宋時烈子孫言之。德相出後。無人從宦。只有一煥喆。而亦爲見枳。宋載經居銓後。始爲照望。故此一事則人皆以爲當然。至於先正臣金長生子孫中。亦有與夏賊寸數頗遠。其才可用者。則固當引而用之。至若斗默。則乃是有眼至親。雖或無襯着之前例。而　先朝時維賢族屬。俱不得仕宦。維賢之族。旣皆廢塞。則況夏賊之近族乎。予曰。此亦不必然矣。　先朝時。豈有盡廢維賢之族乎。僉曰。維賢近族。果無任宦於 先朝者矣。命植曰。金斗默事。旣有此公議之峻發。則渠必不敢以山林自處。世必不以山林待之。如是而寘諸於招之列者。亦非朝家誠待之意也。在昔先正臣金長生庶弟終生。入於徐羊甲獄事。其弟兄。當入於隨坐之律。而先正則以道學著名。故朝野皆以爲不與其謀。特爲免坐。今使斗默。若有行義之表著。能繼先正之緖業。則昏朝溷濁之時所能行者。豈可擬議於今日聖明之世乎。第其學述。別無相稱。族屬又是至親。豈可仍寘而不拔。惟願特允金斗默削逸之請。予曰。先正則雖以兄弟之親。而尙得免坐。今日卿等之請。若以斗默學術。爲不合於抄選則可也。旣不以學術爲言。只以無前之法爲請。擧措未免失當。予所以持難者此也。予則謂出於誠意。而卿等則如此。亦豈誠信相孚之道乎。命植曰。區區愚見。斷出忱誠。故敢達。伏望更賜兪允。金鍾秀之處分。雖念情勢。不爲行遣。而李魯春之尙未一問。宋載經之乍罷旋敍。俱不免失之太寬。誠甚悶然。予曰。今不必聚會堂郞。張大設施。勿忘勿助。矯枉錯直。則政措之間。自有不期然而然者矣。然任寘一邊。若不猛下工夫。必無食效之時矣。卿須慥慥。勿負予苦心至意也。予曰。沈頤之果與李魯春有異乎。命善曰。其情則雖未可知。而其跡則有異。臣亦非謂頤之之無罪也。外間之不知裏面者。有混看疑惑之慮故耳。予曰。近日弊風。果在於面陰背陽。口然心不然之類。故予所痛惡。而頤之之多日居臺。安往不言。始於金鍾秀疏批及備忘書下之後。忙急投箚於迎勅之朝者。可知其情態矣。如此者。固不可向用。亦不宜輕釋。然今聞卿等之言。果有混是非之嫌。當商量處之。